ንግድ ባንክን በሥር ነቀል ለውጥ እንደገና ለማደራጀት 39 ዓለም አቀፍ ኩባንያዎች ለውድድር ቀረቡ
የኢትዮጵያ ንግድ ባንክ ሥር ነቀል ለውጥ ለማካሄድና በዓለም አቀፍ ደረጃ ተወዳዳሪ ሆኖ እንዲሠራ የሚያስችለውን አዲስ አደረጃጀት ለማዘጋጀት በወጣው ዓለም አቀፍ ጨረታ፣ 39 ዓለም አቀፍ አማካሪ ኩባንያዎች ለውድድር መቅረባቸው ታወቀ፡፡ የሪፖርተር ምንጮች እንደገለጹት ንግድ ባንክን የእስካሁን ጉዞ በመፈተሽ ተወዳዳሪ ሊሆን የሚያስችለውን አዲስ ስትራቴጂ በማዘጋጀት ጭምር፣ ኃላፊነት የሚወስደውን ዓለም አቀፍ ኩባንያ ለመምረጥ በወጣው ጨረታ መሠረት ከ39 የውጭ ኩባንያዎች 20 ያህሉ የመጀመርያውን ዙር አልፈዋል፡፡ በዓለም አቀፍ ደረጃ በማማከር ሥራ በቀዳሚነት የሚጠቀሱ ኩባንያዎች በዚህ ጨረታ ለመሳተፍ መወዳደሪያቸውን አቅርበው እንደነበር ለማወቅ ተችሏል፡፡ በንግድ ባንክ ሥር ነቀል ለውጥ ለማምጣት የተጀመረውን ሥራ የሚመሩ በባንኩ የተዋቀሩት ኮሚቴዎች፣ ተወዳዳሪዎችን በዓለም አቀፍና በአገር ውስጥ የጨረታ ሕጎች በመታገዝ፣ በመጀመርያ ዙር ያለፉትን ተወዳዳሪዎች በመለየትና ያቀረቡትን ዋጋ በመገምገም አሸናፊውን በጥቂት ሳምንታት ያሳውቃሉ ተብሏል፡፡ እንደ ምንጮቻችን ገለጻ የሚመረጠው ኩባንያ ንግድ ባንክ እስካሁን ያሉበትን ችግሮች በመንቀስ፣ ቀጣዩ አቅጣጫና አደረጃጀት ምን መምሰል እንዳለበት ያመለክታል፡፡ ንግድ ባንክ ያሉበትን ችግሮች ለመለየት፣ እንዲሁም በአዲስ ስትራቴጂ ተቃኝቶ እንዲጓዝ ያስችለዋል የተባለ ሰነድ ይቀርባል ተብሎ ይጠበቃል፡፡  ከብድር አሰጣጥ ጀምሮ በአጠቃላይ የባንኩን አሠራር ከላይ እስከ ታች በመለወጥ ሥር ነቀል ለውጥ ለማምጣት መታቀዱን የምንጮች መረጃ ያመለክታል፡፡ ባንኩ ባወጣው ዓለም አቀፍ ጨረታ በአጭር ጊዜ በርካታና በዓለም ቀዳሚ የሚባሉ ኩባንያዎች ሳይቀሩ ከየአቅጣጫቸው እንዲቀርቡ ካደረጉ ምክንያቶች አንዱ፣ የጨረታ ማስታወቂያው እንደ ዓለም ባንክ ባሉ የመረጃ ገጾች እንዲወጣ በመደረጉ እንደሆነ ታውቋል፡፡ በግዙፍነቱ የሚታወቀው ንግድ ባንክ ከአገሪቱ የባንክ ኢንዱስትሪ ከ60 በመቶ በላይ የሚሆነውን የገበያ ድርሻ የያዘ፣ ጠቅላላ የሀብት መጠኑም ወደ አንድ ትሪሊዮን ብር ያደረሰ ቢሆንም በበርካታ ችግሮች የተተበተበ መሆኑ ይታወቃል፡፡ በተለይ ከብድር አሰጣጥና አመላለስ ጋር እየታዩ ያሉ ችግሮች ባንኩን እንደ አዲስ ለማደራጀት በማስገደዱ፣ ለውጡ በፍጥነት ተግባራዊ ይደረጋል ተብሎ ይጠበቃል፡፡  አዲሱን አደረጃጀት ለማዘጋጀት የሚመረጠው ኩባንያ ጥናቱን በአጭር ጊዜ አጠናቅቆ በመንግሥት ውሳኔ ከተሰጠበት በኋላ፣ በተለያዩ ምዕራፎች አዲሱ አደረጃጀት በተያዘው ዓመት እንደሚጀመር የተገኘው መረጃ ያስረዳል፡፡ 